Diari Oficial de la Generalitat Valenciana


Sumari del DOGV 4903, del 15-12-2004 (2004/12069)

DECRET 271/2004, de 10 de desembre, del Consell de la Generalitat, pel qual es crea el Col·legi Oficial de Protètics Dentals de la Província d'Alacant, per segregació del Col·legi Oficial de Protètics Dentals de la Comunitat Valenciana, i es canvia la denominació d'este últim, que passarà a denominar-se Col·legi Oficial de Protètics Dentals de Castelló i València.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4903

Data del DOGV
:   15-12-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/12502


Data del document
:   10-12-2004

Organisme emissor
:   Conselleria de Justícia i Administracions Públiques

Tipus de document
:   Decret

Descriptors 

:   * reglament intern
    * col·legi professional
    * professió paramèdica
    * legislació

DECRET 271/2004, de 10 de desembre, del Consell de la Generalitat, pel qual es crea el Col·legi Oficial de Protètics Dentals de la Província d'Alacant, per segregació del Col·legi Oficial de Protètics Dentals de la Comunitat Valenciana, i es canvia la denominació d'este últim, que passarà a denominar-se Col·legi Oficial de Protètics Dentals de Castelló i València. [2004/12677]
  
La Constitució espanyola, en l'article 149.1.18a, reserva a l'Estat la competència sobre les bases del règim jurídic de les administracions públiques; i en l'article 36 preveu que la llei regularà les peculiaritats pròpies del règim jurídic dels col·legis professionals. La legislació bàsica en esta matèria dictada per l'estat està recollida en la Llei 2/1974, de 13 de febrer, sobre Col·legis Professionals, modificada per la Llei 74/1978, de 26 de desembre, el Reial Decret Llei 5/1996, de 7 de juny, i la Llei 7/1997, de 14 d'abril, de Mesures Liberalitzadores en Matèria de Sòl i de Col·legis Professionals.
  
Per la seua banda, l'Estatut d'Autonomia de la Comunitat Valenciana, en l'article 31, apartat 22, conferix a la Generalitat competència exclusiva en matèria de col·legis professionals i exercici de professions titulades, sense perjudici del que disposen els articles 36 i 139 de la Constitució.
  
Fent ús d'estes competències es va promulgar la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, on en els articles 8.3 i 9.2 es disposa que la modificació de l'àmbit territorial de Col·legis per segregació, a més de requerir el corresponent acord del col·legi afectat, de conformitat amb allò establit en els seus respectius estatuts, haurà de ser aprovada per decret del Consell de la Generalitat, amb un informe previ del Consell Valencià de Col·legis Professionals de la professió respectiva i que el canvi de denominació d'un col·legi, requerirà l'acord previ d'este i l'informe del Consell Valencià de Col·legis corresponent, i haurà de ser aprovat mitjançant decret del Consell de la Generalitat, respectivament.
  
Amb tal marc jurídic, el president del Col·legi Oficial de Protètics Dentals de la Comunitat Valenciana sol·licita la creació, per segregació del Col·legi Oficial de Protètics Dentals de la Comunitat Valenciana, del Col·legi Oficial de Protètics Dentals de la Província d'Alacant i el canvi de denominació del col·legi original.
  
Per tant, i de conformitat amb el que disposen els articles 8.3, 9.2 i 24.b) i f) de la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, i els articles 13.2, 18 i 19 del Decret 4/2002, de 8 de gener, del Consell de la Generalitat, a proposta del conseller de Justícia i Administracions Públiques i amb la deliberació prèvia del Consell de la Generalitat, en la reunió del dia 10 de desembre de 2004,
  
DECRETE
  
Article 1
  
Es crea, per segregació del Col·legi Oficial de Protètics Dentals de la Comunitat Valenciana, el Col·legi Oficial de Protètics Dentals de la Província d'Alacant.
  
Article 2
  
S'aprova el canvi de denominació de l'actual Col·legi Oficial de Protètics Dentals de la Comunitat Valenciana, que passarà a denominar-se Col·legi Oficial de Protètics Dentals de Castelló i València, i es conserva el mateix número d'inscripció en el Registre de Col·legis Professionals i de Consells Valencians de Col·legis Professionals que ja tenia.
  
Article 3
  
1. Procediu a la inscripció del Col·legi Oficial de Protètics Dentals de la Província d'Alacant al Registre de Col·legis Professionals i de Consells Valencians de Col·legis Professionals, amb el número que procedisca.
  
2. Procediu a la inscripció del canvi de denominació, referit en l'article anterior, al Registre de Col·legis Professionals i de Consells Valencians de Col·legis Professionals.
  
DISPOSICIONS TRANSITÒRIES
  
Primera
  
La Comissió Gestora, designada en Assemblea General Extraordinària, de data 31 de juliol de 2004, aprovarà en el termini de sis mesos, comptadors des de l'entrada en vigor del present decret, uns Estatuts provisionals del Col·legi Oficial de Protètics Dentals de la Província d'Alacant, en què es regule la convocatòria i el funcionament de l'Assemblea Col·legial Constituent, de què formaran part tots els professionals de l'àmbit territorial de la província d'Alacant inscrits en este col·legi, així com aquells que s'inscriguen en este termini. La convocatòria es publicarà en el Diari Oficial de la Generalitat Valenciana.
  
Segona
  
1. L'Assemblea Constituent, en el termini de sis mesos, comptadors des de l'aprovació dels estatuts provisionals, elaborarà i aprovarà els estatuts definitius del Col·legi Oficial de Protètics Dentals de la Província d'Alacant i elegirà els membres dels òrgans col·legiats de govern.
  
2. L'acta de l'Assemblea Constituent es trametrà a la Conselleria de Justícia i Administracions Públiques o òrgan competent en matèria de col·legis professionals, i inclourà la composició dels seus òrgans de govern i els estatuts del col·legi, perquè es verifique la seua legalitat i conseqüent inscripció registral i publicació en el Diari Oficial de la Generalitat Valenciana.
  
DISPOSICIÓ FINAL
  
El present decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 10 de desembre de 2004.
  
El president de la Generalitat,
  
FRANCISCO CAMPS ORTIZ
  
El conseller de Justícia i Administracions Públiques,